
Общите изисквания за НАУЧНИТЕ СЪОБЩЕНИЯ са дадени в края на файла. 

Общи изисквания за НАУЧНИТЕ СЪОБЩЕНИЯ
(тази част на темплейта се изтрива след приготвянето на научното съобщение)
– За публикуване се приемат материали, които представляват нови оригинални изследвания и отговарят на техническите изисквания за оформяне на публикациите, посочени в настоящия темплейт. Публикуването на обзорни статии е възможно само по покана на Организационния Комитет на конференцията ГЕОНАУКИ (като цяло те съответстват на поканени пленарни доклади) или по предложение на Редколегията на Сп. на БГД. 

– Обемът на НАУЧНОТО СЪОБЩЕНИЕ е не по-малко от 4 пълни страници при спазване на формата на темплейта, включително заглавие, имена на автори, име и адрес на институция, резюме, ключови думи, текст (не по-малко от 3 страници), фигури (или колаж от фигури; няма ограничения за броя фигури/колажи, но препоръчително една фигура/колаж), таблици (няма ограничения за броя таблици, но препоръчително една таблица), благодарности и литература.

– Авторите трябва да следват всички форматирания на настоящия темплейт и не допускат допълнителни интервали между параграфи. 

– Текстовата част на научното съобщение трябва да бъде подкрепена с фактически доказателства (например, с таблици с EPMA, LA-ICP-MS и други анализи; графични материали; снимки). При оформяне на публикациите следва да се избягва следното: излишно преразказване на резултати, не подкрепено с доказателствен материал (таблици с анализи и/или графичен материал); пространни описания на проекти; използване на полуколичествени методи (включително SEM-EDX(EDS), XRF анализи без стандарти) за характеристика на химичния състав на минерали, скали или изкуствени материали и използване на тези данни за изчисляване на кристалохимични формули на минерали, оценка на физикохимични параметри и други. Критичен анализ на използването на така наречените “standardless analyses” е подробно описан в работите на Newbury & Ritchie (2012, 2015: https://doi.org/10.1002/sca.21041; https://doi.org/10.1007/s10853-014-8685-2). Полуколичествените SEM-EDX(EDS) и XRF анализи (с относително по-ниско ниво на достоверност в сравнение с конвенционалните анализи със стандарти) са приложими за изследване на уникални и ценни обекти (древни артефакти, редки метеорити и минерали и други ценни предмети), които не трябва да бъдат нарушавани и към които не могат да се приложат стандартни процедури за подготовка на пробите (рязане, полиране, покриване с електропроводим слой). Ограниченията не се отнасят и за използването на полуколичествени SEM-EDX(EDS) и XRF анализи за предварителни бързи оценки на химичния състав на материалите, преди прецизни анализи със стандарти. По-конкретно, това касае качествен анализ, предварителна фазова идентификация, сравнителен анализ на серии от проби и предварителни оценки на хомогенността на фазите. 
– В текста на научното съобщение (например, в раздел „Материали и методи)“ трябва да се посочат приложените методи, използваната апаратура и програмен продукт, условията на анализи и конкретната лаборатория, в която са извършени анализите. Използването на полуколичествени аналитични методи трябва да бъде много добре обосновано. 
– Конкретната структура на научното съобщение е личен избор на авторите, но смисловото съдържание на публикацията трябва да включва Увод, Геоложка обстановка, Материали и методи, Резултати, Обсъждане, Заключение, както и подзаглавия към тях. Авторите могат да въведат свои конкретни заглавия и подзаглавия. Допускат се подзаглавия с максимум 3 степени в низходящ ред.
– Мерните единици следва да бъдат в системата SI (m, kg, s, Келвин (K) и т.н.), като се допускат традиционните Å, kbar, градус Целзий, ka, Ma и други. 

– Имената на фосилите (с курсив) се изписват според Международния стратиграфски кодекс.

Внимание! 

Моля, авторите, когато превеждат или коригират с инструменти, базирани на генеративен изкуствен интелект (напр. Grammarly, DeepL и т.н.), да внимават за горните и долните индекси в текста. Обикновено AI ги замества със символи.

